നായകനായി വിരാട് കോലിയുണ്ടെങ്കിലും ടീമിന്റെ യഥാർഥ നായകൻ പലപ്പോഴും ധോണി തന്നെയണെന്ന് ഇന്ത്യൻ സ്പിന്നർ യുസ്വേന്ദ്ര ചാഹൽ . ക്യാപ്റ്റൻ സ്ഥാനം ഔദ്യോഗികമായി ഒഴിഞ്ഞെങ്കിലും ഇപ്പോഴും എന്ത് ഉപദേശം വേണമെങ്കിലും ധോണിയെ ഏതുസമയത്തും സമീപിക്കാം . അതുകൊണ്ടുതന്നെ അദ്ദേഹമാണ് ഇപ്പോഴും ടീമിന്റെ നായകൻ . ക്യാപ്റ്റൻ കോലി പലപ്പോഴും മിഡ് ഓണിലോ മിഡ് ഓഫിലോ ഫീൽഡ് ചെയ്യുകയാണെങ്കിൽ എപ്പോഴും ഉപദേശത്തിനായി സമീപിക്കാനോ അദ്ദേഹത്തിന് ഓടിയെത്താനോ കഴിയില്ല . ഇത്തരം സാഹചര്യങ്ങളിൽ വിക്കറ്റിന് പിന്നിൽ നിൽക്കുന്ന ധോണിയാണ് ശരിക്കും നായകനാവുന്നത് . ഈ സമയം ധോണി കോലിയോട് ഫീൽഡ് ചെയ്യുന്ന സ്ഥലത്ത് തന്നെ തുടർന്നോളാനും സിഗ്നൽ നൽകാറുണ്ട് . നീ അവിടെ നിന്നോ ഞാൻ നോക്കിക്കൊള്ളാമെന്ന സൂചന . 2014 / 15ൽ ടെസ്റ്റ് ക്യാപ്റ്റൻ സ്ഥാനം ഒഴിഞ്ഞ ധോണി 2017ൽ ഏകദിന - ട്വന്റി - 20 നായകസ്ഥാനവും ഒഴിഞ്ഞിരുന്നു . ക്യാപ്റ്റൻ സ്ഥാനം ഒഴിഞ്ഞെങ്കിലും വിക്കറ്റ് കീപ്പറെന്ന നിലയിൽ ബൌളർക്ക് നിർദേശം നൽകുന്നതിലും ഡിആർഎസ് തീരുമാനമെടുക്കുന്നതിലും ധോണിയുടെ പങ്ക് നിർണായാകമാകാറുണ്ട് .